Dan me se rej tiꞌnuu maꞌa̱n güii cotungó yoꞌ me se caráán nij síí tucuꞌyón snana̱ Jesús nij taꞌyaa rihaan veꞌ ma̱n nij soꞌ,
cheꞌé se cuchuꞌviꞌ nij soꞌ niꞌya̱j nij soꞌ nij síí uun chij rihaan nij yuvii̱ israelitá a.
Ga̱a ne̱ caꞌnaꞌ Jesús,
ne̱ canicunꞌ soꞌ tanu̱u̱ rej ma̱n nij soꞌ,
ne̱ cataj soꞌ a:
―Ga̱a̱ dínj nimán soj á ―taj Jesús rihaan nij soꞌ a.
Quisíj caꞌmii soꞌ da̱nj,
ga̱a ne̱ tihaa̱n soꞌ raꞌa soꞌ tihaa̱n soꞌ xꞌnúú soꞌ tihaa̱n soꞌ rihaan nij soꞌ a.
Ga̱a queneꞌen nij soꞌ nu̱ꞌ yoꞌ,
ga̱a ne̱ guun niha̱ꞌ ya̱ rá nimán nij síí tucuꞌyón snana̱ soꞌ niꞌya̱j nij soꞌ man Síí ꞌNi̱j Raꞌa man níꞌ a.
Dan me se caꞌmii uún Jesús rihaan nij soꞌ,
cataj soꞌ a:
―Ga̱a̱ dínj nimán soj á.
Ase vaa caꞌnéé Réj manj roꞌ,
da̱nj ga̱a̱ caꞌne̱j ꞌu̱nj man soj ado̱nj ―taj Jesús rihaan nij soꞌ a.
Quisíj caꞌmii Jesús da̱nj,
ga̱a ne̱ caꞌyánj Jesús rihaan nij soꞌ,
ne̱ cataj soꞌ a:
―Ni̱caj soj Nimán Yaꞌanj nihánj á.
Ne̱ sese cata̱j soj se vaa navij cacunꞌ tumé me maꞌa̱n yuvii̱,
ne̱ navi̱j nu̱ꞌ cacunꞌ tumé soꞌ a.
Ne̱ sese cata̱j soj se vaa se̱ navij cacunꞌ tumé me maꞌa̱n yuvii̱,
ne̱ veé da̱nj ga̱a̱ quita̱j nu̱ꞌ cacunꞌ tumé soꞌ xráá soꞌ nu̱ꞌ cavii nu̱ꞌ caꞌanj uún a ―taj Jesús rihaan nij síí tucuꞌyón snana̱ soꞌ a.
Dan me se ꞌo̱ chuvi̱j nij síí tucuꞌyón snana̱ Jesús me Tomás síí cuꞌna̱j cuaté a.
Ne̱ nuviꞌ soꞌ ne ga̱ ꞌó nij soꞌ ga̱a cuchiꞌ Jesús rihaan ꞌó nij soꞌ maꞌ.
Cheꞌé dan cataj xnaꞌanj ꞌó nij síí tucuꞌyón snana̱ Jesús rihaan Tomás se vaa queneꞌen nij soꞌ man Síí ꞌNi̱j Raꞌa man níꞌ a.
Tza̱j ne̱ cataj Tomás rihaan nij soꞌ a:
―Sese se̱ queneꞌen ma̱ꞌanj rej catúj caquíí raꞌa soꞌ,
ne̱ sese se̱ cutaj raꞌaj rej catúj caquíí raꞌa soꞌ do̱ꞌ,
sese se̱ cutaj raꞌaj rej quiranꞌ chiꞌii̱ xꞌnúú soꞌ do̱ꞌ,
ne̱ daj chiha̱a̱ míj se̱ cuchumán raj se vaa cunuu iꞌna̱ꞌ uún soꞌ maꞌ ―taj Tomás rihaan nij soꞌ a.
Dan me se cachén tu̱nj güii,
ne̱ mán uún nij síí tucuꞌyón snana̱ Jesús,
ne̱ ya̱nj Tomás ga̱ nij soꞌ a.
Ne̱ dan me se xraan vaa nij taꞌyaa,
tza̱j ne̱ ta̱j niꞌyo̱n,
ne̱ naruviꞌ Jesús tanu̱u̱ yan ma̱n nij soꞌ a.
Ne̱ cataj soꞌ a:
―Ga̱a̱ dínj nimán soj á ―taj soꞌ rihaan nij soꞌ a.
Ga̱a ne̱ cataj soꞌ rihaan Tomás a:
―Tu̱cuaꞌanj so̱ꞌ raꞌá so̱ꞌ nihánj,
ga̱a ne̱ xca̱j so̱ꞌ cuentá da̱j vaa raꞌaj,
ne̱ cuta̱ꞌ so̱ꞌ raꞌá so̱ꞌ xꞌnúú ꞌu̱nj nihánj rej catúj chruun lanzá,
ga̱a ne̱ gu̱un ya̱ ya̱ rá so̱ꞌ se vaa cunuu iꞌna̱ꞌ uún ꞌu̱nj á.
Cuchuma̱n rá so̱ꞌ,
ni̱ꞌyaj so̱ꞌ manj á ―taj soꞌ rihaan Tomás a.
Ga̱a ne̱ cataj Tomás rihaan soꞌ a:
―So̱ꞌ me Síí ꞌNi̱j Raꞌa manj,
ne̱ so̱ꞌ me Taꞌanj ꞌu̱nj ado̱nj ―taj soꞌ rihaan Jesús a.
Ga̱a ne̱ cataj Jesús rihaan soꞌ a:
―Cheꞌé se queneꞌen yá so̱ꞌ manj,
ga̱a ne̱ amán rá so̱ꞌ niꞌya̱j so̱ꞌ manj na̱nj á.
Tza̱j ne̱ vaa cheꞌé gu̱un niha̱ꞌ rá nij síí amán rá niꞌya̱j manj nda̱ꞌ se ne queneꞌe̱n nij soꞌ manj maꞌ.
ꞌO̱ se cavi̱i̱ sa̱ꞌ ya̱ nij soꞌ ado̱nj ―taj Jesús rihaan Tomás a.
Dan me se vaa uxrá ꞌó nij suun sa̱ꞌ noco̱o quiꞌyaj Jesús queneꞌen nij síí tucuꞌyón snana̱ soꞌ,
tza̱j ne̱ taj va̱j nana̱ cheꞌé ꞌó nij suun sa̱ꞌ noco̱o yoꞌ nó rihaan yanj nihánj maꞌ.
Tza̱j ne̱ no̱ nana̱ nihánj rihaan yanj nihánj cheꞌé rej ꞌo̱ cuchuma̱n rá soj si̱j naya̱a̱ nana̱ nihánj se vaa Jesús roꞌ,
me Síí Caꞌnéé Yaꞌanj Ti̱nanii man Yuvii̱ rihaan Sayuun,
ne̱ Taꞌníí Yaꞌanj me ya̱ uún soꞌ ado̱nj.
Ne̱ cheꞌé se amán rá soj niꞌya̱j soj man soꞌ roꞌ,
cheꞌé dan ga̱a̱ iꞌna̱ꞌ nimán soj rihaan Yaꞌanj nu̱ꞌ cavii nu̱ꞌ caꞌanj cheꞌé maꞌa̱n Jesús chugua̱nj.